በባህር ዳር ከተማ የፀረ ሽብርተኝነት አዋጁን ጥሰዋል የተባሉ 17 ሰዎች ታሰሩ
በባህር ዳር ከተማ የፀረ ሽብርተኝነት አዋጁን በመጣስ ለሽብር ሲንቀሳቀሱ ነበር የተባሉ 17 ግለሰቦች መታሰራቸውን፣ የከተማው ፖሊስ መምርያ አስታወቀ፡፡ የመምርያው ኃላፊ ኮማንደር ዋለልኝ ዳኘው ዓርብ ነሐሴ 12 ቀን 2009 ዓ.ም. ለሪፖርተር እንደተናገሩት፣ በከተማዋ ውስጥ ቦምብ በማፈንዳት ሽብር ለመፍጠር ተንቀሳቅሰዋል የተባሉ 17 ግለሰቦች በቁጥጥር ሥር ውለዋል፡፡ ተጠርጣሪዎቹ በእጃቸውም የእጅ ቦምቦችና ሽብር ለመፈጸም የሚያግዙ ዕቅዶች ይዘው እንደተገኙ ገልጸዋል፡፡ ለዚህ ድርጊት ማስፈጸሚያ የሚሆንም 22 ሺሕ ብር በእጃቸው ላይ መገኘቱን ኮማንደሩ ጠቁመዋል፡፡ በአምስት ቀናት ልዩነት ውስጥ የፈነዱ ቦምቦችን ጨምሮ ሌሎች ቁጥራቸው የበዛ የሽብር ድርጊቶችን ሊፈጽሙ የነበሩ ግለሰቦች፣ በከተማዋ የፀጥታ ኃይል አማካይነት መያዛቸውን ኃላፊው አክለዋል፡፡ ከቅርብ ጊዜ ወዲህ ባህር ዳር ላይ ያነጣጠረ የሽብር ድርጊት መኖሩን የገለጹት ኮማንደሩ፣ ይህ ጉዳይ የከተማዋ ፖሊስ መምርያን ብቻ ሳይሆን የክልሉን መንግሥትና ሕዝብም እንደሚያሳስብ ተናግረዋል፡፡ የባህር ዳር ፖሊስ መምርያ በዚህ ላይ ባደረገው ግምገማ ከተማዋ ለዚህ መሰል ድርጊት በተደጋጋሚ ጊዜ ተጋላጭ ልትሆን የቻለበት አንዱ ምክንያት ለቱሪስት ምቹ በመሆኗ ምክንያት እንደሆነ ጠቅሰው፣ ሕገወጥ መንገድ የሚከተሉ የመንግሥት ተቃዋሚዎች በዚህ አካባቢ ይህን መሰል ድርጊት ቢፈጸም ትልቅ ኪሳራ ሊያደርስ እንደሚችል የተሳሳተ ሥሌት ውስጥ እንደገቡ ተናግረዋል፡፡ በእነዚህ የሽብር ድርጊቶች ውስጥ ተሳታፊ ከሆኑ ግለሰቦች መካከል የቀድሞው ሠራዊት አባላት አሉበት ብለዋል፡፡ በዚህ የሽብር ድርጊት ተሳታፊ የሆኑ ግለሰቦች በዋናነት፣ ቦምብ እንዴት እንደሚፈነዳና እንዴት እንደሚጣል ልምድ ያላቸው ግለሰቦች መሆናቸውን ጠቁመዋል፡፡ በሽብር ድርጊቶች ምክንያት በከተማዋ ውስጥ እስካሁን ድረስ መደናገሮች እንዳሉ ጠቁመው፣ ይህንን ችግር ለአንዴና ለመጨረሻ ጊዜ ለመቅረፍ የከተማዋ ፖሊስ ሌት ከቀን እየሠራ ነው ብለዋል፡፡ በሌላ በኩል በባህር ዳር ከተማ ባለፈው ዓመት ተካሂዶ በነበረው አመፅና ተቃውሞ ላይ ሕይወታቸው ያለፉ ግለሰቦችን ለማሰብ ነሐሴ 1 ቀን 2009 ዓ.ም. መደብሮቻቸውን የዘጉና የትራንስፖርት አገልግሎቶችን ያቋረጡ ዜጎች መታሰራቸውን መዘገባችን ይታወሳል፡፡ መደብሮችንና የትራንስፖርት አገልግሎቶችን በመዝጋትና በማቋረጥ ተቃውሞ እጃቸው እንዳለበት ተጠርጥረው ከተያዙት መካከል ከ160 በላይ የሚሆኑት መለቀቃቸውን ምንጮች ጠቁመዋል፡፡ ኮማንደር ዋለልኝ በአሁኑ ወቅት 36 ሰዎች በእስር ላይ እንደሚገኙና ጉዳያቸውም በፍርድ ቤት እየታየ እንደሆነ አስረድተዋል፡፡ ምንጮች እንደሚሉት ግን በባህር ዳር ከተማ በቁጥጥር ሥር ውለው ከነበሩት ውስጥ የሆቴል ባለቤቶች፣ በተለያዩ የንግድ ሥራዎች የተሰማሩ ግለሰቦች አሁንም ከታሳሪዎች ውሰጥ ይገኙበታል፡፡